钦定古今图书集成/明伦汇编/家范典/第083卷 > 朱子全书 > 《答胡伯逢》
## 钦定古今图书集成/明伦汇编/家范典/第083卷 > 朱子全书 > 《答胡伯逢》

男女居室，人事之至近，而道行乎其间，此君子之道
所以费而隐也。然幽暗之中，衽席之上，人或亵而慢
之，则天命有所不行矣。此君子之道所以造端乎夫
妇之微密，而语其极，则察乎天地之高深也。然非知
几慎独之君子，其孰能体之？《易》首于乾坤，而中于《咸》
《恒》，《礼》谨大昏，而《诗》以《二南》为正始之道，其以此与？《知
言，亦曰：“道存乎饮食男女之事，而溺于流者不知其
精。”又曰：“接而知有礼焉，交而知有道焉，惟敬者能守
而不失耳。”亦此意也。